በጅጅጋ ከተማ የሶማሌ ክልል ልዩ ኃይሎች በተኮሱት ጥይት አምስት ሰዎች መገደላቸውን የአይን እማኞች ተናገሩ። የኢትዮጵያ መከላከያ ሰራዊት ከቀኑ ሰባት ሰዓት ገደማ ጀምሮ ከተማዋን መቆጣጠሩንም ተናግረዋል። በጅጅጋ ከተማ በሚገኘው የሚካኤል ቤተ-ክርስቲያን ደጃፍ አራት ወጣቶች፤ ቀበሌ 06 ተብሎ በሚጠራው ክፍል አንድ ሌላ የ16 አመት ልጅ መገደላቸውን ስማቸው እንዳይገለጽ የፈለጉ የከተማዋ ነዋሪ ተናግረዋል። የአይን እማኙ የክልሉ ልዩ ኃይል ታጣቂዎች ሚካኤል ቤተክርስቲያን አካባቢ “ፊት ለፊት ሰው” ላይ መተኮሳቸውን ተናግረዋል። ሌላ በመንግሥት መሥሪያ ቤት ተቀጥረው የሚሰሩ የጅጅጋ ነዋሪ በዛሬው ዕለት ከክልሉ የጸጥታ ኃይሎች በተተኮሱ ጥይቶች የተገደሉ ሰዎች መኖራቸውን እንደሰሙ ለዶይቼ ቬለ ተናግረዋል።
